Suositus: neuvoston suositus Slovakialle julkistalouden liiallisen alijäämän tilanteen lopettamiseksi /* SEK/2004/0836 lopull. */





Suositus: NEUVOSTON SUOSITUS SLOVAKIALLE julkistalouden liiallisen alijäämän tilanteen lopettamiseksi (komission esittämä) PERUSTELUT Komissio julkaisi 7. huhtikuuta 2004 kevään 2004 talousennusteensa [1]. Ennusteissa otettiin huomioon Slovakian viranomaisten maaliskuussa 2004 toimittamat tiedot, ja niiden mukaan maan julkisen talouden alijäämä supistui vuosina 2002-2003 5,7 prosentista 3,6 prosenttiin suhteessa BKT:hen. Luku ylittää yhä EY:n perustamissopimuksessa asetetun 3 prosentin viitearvon suhteessa BKT:hen. [1] Komission kevään 2004 talousennuste on saatavissa Internetissä osoitteessa http://europa.eu.int/comm/economy_finance/ publications/european_economy/2004/ee204en.pdf. Komissio aloitti näiden tietojen perusteella Slovakian liiallisia alijäämiä koskevan menettelyn 12. toukokuuta 2004 hyväksymällä perustamissopimuksen 104 artiklan 3 kohdassa tarkoitetun kertomuksen [2]. Slovakia toimitti komissiolle 14. toukokuuta 2004 lähentymisohjelmansa, jossa vuoden 2003 julkisen talouden alijäämäksi vahvistettiin 3,6 prosenttia suhteessa BKT:hen. [2] Kertomuksen koko teksti on saatavissa Internetissä osoitteessa http://europa.eu.int/comm/economy_finance/ about/activities/sgp/procedures_en.htm. Liiallisia alijäämiä koskevan menettelyn täytäntöönpanossa sovelletaan EY:n perustamissopimuksen 104 artiklaa ja liiallisia alijäämiä koskevan menettelyn täytäntöönpanon nopeuttamisesta ja selkeyttämisestä annettua neuvoston asetusta (EY) N:o 1467/97, joka on osa vakaus- ja kasvusopimusta [3]. Kaikki maat, jotka liittyivät EU:hun 1. toukokuuta 2004, ovat jäsenvaltioita, joita koskee poikkeus. Näidenkin jäsenvaltioiden tulee välttää liiallista alijäämää, mutta niihin ei voida soveltaa 104 artiklan 9 ja 11 kohdan mukaisia seuraamuksia. [3] EYVL L 209, 2.8.1997. EY:n perustamissopimuksen 104 artiklan 3 kohdan mukaisen komission kertomuksen mukaan se seikka, että Slovakian julkisen talouden alijäämä ylitti vuonna 2003 perustamissopimuksessa asetetun 3 prosentin viitearvon suhteessa BKT:hen, ei johtunut epätavallisesta tapahtumasta, johon Slovakian viranomaiset eivät olisi voineet vaikuttaa, eikä vakaus- ja kasvusopimuksessa tarkoitetulla tavalla talouden vakavasta taantumasta, koska kokonaistuotannon kasvu oli 4,2 prosenttia vuonna 2003. Vuoden 2004 kehityksen osalta kertomuksessa todetaan, että julkisen talouden alijäämä todennäköisesti kasvaa ja pysyy yli 3 prosentissa suhteessa BKT:hen. Komission kevään 2004 ennusteessa arvioidaan Slovakian julkisen talouden alijäämäksi 4,1 prosenttia suhteessa BKT:hen vuonna 2004. Tämä on lähellä Slovakian viranomaisten lähentymisohjelmassaan antamaa arviota, jonka mukaan alijäämä olisi 4,0 prosenttia suhteessa BKT:hen. Kevään 2004 ennusteisiin perustuvassa komission kertomuksessa todetaan myös, että julkisen talouden velka, joka oli 42,8 prosenttia suhteessa BKT:hen vuonna 2003, pysyisi vuonna 2004 perustamissopimuksessa asetetun 60 prosentin viitearvon alapuolella. Komission kevään 2004 ennusteessa arvioidaan julkisen talouden velan kasvavan 45,1 prosenttiin suhteessa BKT:hen vuonna 2004, mikä vastaa täysin Slovakian viranomaisten lähentymisohjelmassaan antamaa arviota. EY:n perustamissopimuksen 104 artiklan 4 kohdassa säädetään, että "114 artiklassa tarkoitettu komitea (talous- ja rahoituskomitea) antaa lausunnon komission kertomuksesta". Komitea antoi 24. toukokuuta 2004 lausuntonsa, jossa yhdyttiin komission arvioon. Komitea totesi Slovakian julkisen talouden tilanteen täyttävän ensimmäisen niistä kahdesta arviointiperusteesta, jotka 104 artiklan 2 kohdassa on määritelty julkisen talouden liiallisen alijäämän tunnistamiseksi. Tämä osoittaa Slovakian kärsivän julkisen talouden liiallisesta alijäämästä. Näihin arviointiperusteisiin pohjautuva arvio ei muuttunut tarkasteltaessa muita asiaan liittyviä tekijöitä, erityisesti keskipitkän aikavälin julkisen talouden rahoitusasemaa ja julkisten investointien tasoa. Komitea myös arvioi julkisen talouden alijäämän pysyvän perustamissopimuksen mukaisen viitearvon yläpuolella vuonna 2004 ja julkisen velan säilyvän 60 prosentin viitearvon alapuolella suhteessa BKT:hen. Tarkasteltuaan kertomuksessaan esitettyjä näkökohtia ja ottaen huomioon talous- ja rahoituskomitean lausunnon komissio katsoo, että Slovakiassa on liiallinen julkisen talouden alijäämä. Tämä lausunto, jonka komissio antoi 24. kesäkuuta 2004, on toimitettu neuvostolle perustamissopimuksen 104 artiklan 5 kohdan mukaisesti. Komissio on suosittanut, että neuvosto tekee perustamissopimuksen 104 artiklan 6 kohdan mukaisesti komission lausunnon mukaisen päätöksen. Lisäksi komissio antaa neuvostolle perustamissopimuksen 104 artiklan 7 kohdan nojalla suosituksen Slovakialle osoitettavasta neuvoston suosituksesta julkistalouden liiallisen alijäämän tilanteen lopettamiseksi. Koska 104 artiklan 9 kohtaa ei voida soveltaa jäsenvaltioihin, joita koskee poikkeus, neuvoston saattaa olla tarpeen antaa lisää 104 artiklan 7 kohdan mukaisia suosituksia Slovakian toimien täytäntöönpanon valvomiseksi. Suositus: NEUVOSTON SUOSITUS SLOVAKIALLE julkistalouden liiallisen alijäämän tilanteen lopettamiseksi EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 104 artiklan 7 kohdan, ottaa huomioon komission suosituksen, sekä katsoo seuraavaa: (1) EY:n perustamissopimuksen 104 artiklan mukaan jäsenvaltioiden on vältettävä liiallisia julkistalouden alijäämiä. (2) Vakaus- ja kasvusopimus perustuu terveen julkisen talouden tavoitteeseen, jolla pyritään vahvistamaan hintavakauden edellytyksiä ja saavuttamaan uusien työpaikkojen syntyä edistävä vahva ja kestävä kasvu. (3) Neuvosto on päättänyt [5 päivänä heinäkuuta] 2004 perustamissopimuksen 104 artiklan 6 kohdan mukaisesti, että Slovakiassa on liiallinen alijäämä. (4) Päätettyään, että Slovakiassa on liiallinen alijäämä, neuvoston on perustamissopimuksen 104 artiklan 7 kohdan ja neuvoston asetuksen (EY) N:o 1467/97 3 artiklan mukaisesti annettava samaan aikaan suositukset kyseiselle jäsenvaltiolle julkistalouden liiallisen alijäämän tilanteen lopettamiseksi määräajassa. (5) Neuvoston asetuksen (EY) N:o 1467/97 3 artiklan 4 kohdan mukaisesti tässä suosituksessa olisi annettava enintään neljän kuukauden määräaika, jonka kuluessa jäsenvaltion on toteutettava tehokkaita toimia liiallisen alijäämän korjaamiseksi, ja korjaaminen olisi saatava päätökseen liiallisen alijäämän toteamista seuraavana vuonna, paitsi jos on olemassa asiaan vaikuttavia erityisiä seikkoja. Slovakian tapauksessa tällaisia erityisiä seikkoja esiintyy erityisesti talouden alalla meneillään olevan rakennemuutoksen vuoksi. (6) Näiden erityisten seikkojen vuoksi neuvosto voi sallia Slovakian korjaavan liiallisen alijäämänsä keskipitkällä aikavälillä. Slovakian toukokuussa 2004 toimittama lähentymisohjelma myöhempine päivityksineen sekä neuvoston siitä antamat lausunnot näyttävät suuntaa sopeuttamistoimenpiteille liiallisen alijäämän korjaamiseksi. Toukokuun 2004 lähentymisohjelman mukaan julkisen talouden liiallisen alijäämän korjaaminen on tarkoitus saada päätökseen vuoteen 2007 mennessä. Tähän päästäisiin seuraavien vuositavoitteiden kautta: 4,0 prosenttia suhteessa BKT:hen vuonna 2004, 3,9 prosenttia suhteessa BKT:hen vuosina 2005 ja 2006 ja 3,0 prosenttia suhteessa BKT:hen vuonna 2007. Sopeuttamisohjelma perustuu makrotalouden skenaarioon, joka lähentymisohjelmaa koskevan [5 päivänä heinäkuuta] 2004 annetun neuvoston lausunnon mukaan on uskottava. (7) Neuvosto katsoo, että julkista taloutta vakauttavilla toimenpiteillä olisi varmistettava julkisen talouden rahoitusaseman kestävä parantaminen; lisäksi toimenpiteillä on pyrittävä parantamaan julkisen talouden laatua ja lisäämään talouden kasvupotentiaalia, SUOSITTAA SEURAAVAA: - Slovakian viranomaiset poistavat nykyisen julkisen talouden liiallisen alijäämän mahdollisimman nopeasti. - Slovakian viranomaiset ryhtyvät keskipitkän aikavälin toimiin alijäämän supistamiseksi uskottavasti ja kestävästi alle 3,0 prosenttiin suhteessa BKT:hen vuonna 2007. Tähän olisi päästävä noudattamalla toukokuussa 2004 toimitettua lähentymisohjelmaa koskevassa [5 päivänä heinäkuuta 2004 annetussa] neuvoston lausunnossa määriteltyä alijäämän supistamissuunnitelmaa. - Slovakian viranomaiset panevat tehokkaasti täytäntöön toukokuun 2004 lähentymisohjelman mukaiset, erityisesti ehdotettuja terveydenhuollon lisäuudistuksia ja julkisen sektorin järkeistämistä koskevat toimenpiteet. - Slovakian viranomaiset ryhtyvät 5 päivään marraskuuta 2004 mennessä tehokkaasti toteuttamaan suunniteltuja toimenpiteitä vuoden 2005 alijäämätavoitteen saavuttamiseksi. Lisäksi neuvosto kehottaa Slovakian viranomaisia - kaikin keinoin nopeuttamaan julkisen talouden korjaustoimia erityisesti osoittamalla kaikki talousarviossa ennakoituja tuloja suuremmat tulot kokonaisuudessaan alijäämän supistamiseen; - lisäämään kolmivuotisen talousarviokehyksen sitovuutta määrittelemällä menoille yksityiskohtaiset keskipitkän aikavälin ylärajat, jotka parlamentti hyväksyy. Tämä suositus on osoitettu Slovakian tasavallalle. Tehty Brysselissä [5 päivänä heinäkuuta] 2004. Neuvoston puolesta Puheenjohtaja [...]